হারুত ও মারুত
হারুত ও মারুত ( আরবি: هَارُوْت وَمَارُوْت, প্রতিবর্ণীকৃত: Hārūt wa-Mārūt) হলো কুরআন ২ :১০২ এ বর্ণিত দুজন ফেরেশতা, যাদেরকে ব্যাবিলন শহরে পাঠানো হয়েছিলো। কিছু বর্ণনা অনুসারে, ঐ দুই ফেরেশতা ইদ্রিসের যুগে ছিলেন। পবিত্র কুরআন অনুসারে, তারা মানুষের জন্য একটি পরীক্ষা ছিল এবং তাদেরকে জাদুবিদ্যা শিক্ষাদানের মাধ্যমে মানুষকে পরীক্ষা করার জন্য পাঠানো হয়েছিলো। হারুত ও মারুত নামদুটি ব্যুৎপত্তিগতভাবে দুই জরথুষ্ট্রীয় প্রধান ফেরেশতা হাউরভাত ও আমেরাততের সাথে সম্পর্কিত বলে মনে হয়। হাউরভাত-আমেরেতাত ( পাহলভি hrwdʼdʼmwrdʼd ) সোগডিয়ান ভাষার পাঠে hrwwt mrwwt হিসাবে উল্লেখ করা হয়েছে।[তথ্যসূত্র প্রয়োজন] আর্মেনিয়ান হাওরট মাওরোটের সাথেও হারুত ও মারুতের একটি সম্পর্ক আছে বলে ধারণা করা হয়েছে কিন্তু নিশ্চিত হওয়া যায়নি।[তথ্যসূত্র প্রয়োজন] হারুত ও মারুতকে পতিত ফেরেশতা হিসাবে বিবেচনা করা যেতে পারে কি না, এ বিষয়ে মুসলিম উৎসগুলো একমত নয়।